**OBRAZLOŽENJE IZVRŠENJA FINANCIJSKOG PLANA HRVATSKIH CESTA ZA PRVO POLUGODIŠTE 2019. GODINE**

**1. RAČUN PRIHODA I RASHODA**

Ukupni prihodi Društva u prvoj polovini 2019. godine ostvareni su u iznosu od 1.618,65 milijuna kuna odnosno na razini od 54,15% plana. U odnosu na isto razdoblje godine ranije zabilježili su rast od 26,29%. Ukupne prihode Društva čine prihodi poslovanja i prihodi od nefinancijske imovine.

Ukupni rashodi Društva planirani su za 2019. godinu na razini od 3.137,15 milijuna kuna. Ukupno izvršeni rashodi u prvih šest mjeseci 2019. godine iznose 1.323,84 milijuna kuna što je 48,82% više od prethodne godine.

1.1. PRIHODI POSLOVANJA

Prihodi poslovanja zabilježili su međugodišnji rast od 26,29% te u promatranom razdoblju 2019. iznose 1.618,65 milijuna kuna. Najveći udio u tom iznosu odnosi se na pomoći iz inozemstva i od subjekata unutar općeg proračuna (1.597,58 milijuna kuna).

U 2019. godini unutar stavke pomoći temeljem prijenosa EU sredstava (563,29 milijuna kuna) ostvareno je povlačenje predujma za projekt Cestovna povezanost s južnom Dalmacijom te je to razlog značajnog povećanja u odnosu na isto razdoblje 2018. godine.

Od ostalih prihoda poslovanja, prihodi od nefinancijske imovine iznose 10,66 milijuna kuna, prihodi po posebnim propisima 8,96 milijuna kuna i prihodi od pruženih usluga 0,52 milijuna kuna, te su svi na gotovo istoj razini kao i 2018. godine.

1.2 RASHODI POSLOVANJA

Rashodi za zaposlene izvršeni su u iznosu od 54,06 milijuna kuna što predstavlja izvršenje od 46,86% planiranih sredstava za tu namjenu.

Ukupno izvršenje materijalnih rashoda iznosi 242,40 milijuna kuna, tj. 46,77% plana za 2019. godinu i 96,64% realizacije u istom razdoblju 2018. godine. U strukturi materijalnih rashoda za promatrano razdoblje 95,48% čine rashodi za usluge koji se najvećim dijelom sastoje od rashoda za redovito održavanje državnih cesta i objekata, izvanrednog održavanja državnih cesta, sanacije cesta na poplavljenim područjima te održavanje zgrada i opreme.

U 2019. godini financijski rashodi izvršeni su u iznosu od 163,87 milijuna kuna od čega se najveći dio odnosi na kamate za primljene kredite i zajmove koje iznose 154,76 milijuna kuna.

Pomoći dane u inozemstvo i unutar općeg proračuna realizirane su u iznosu 6,16 milijuna kuna, što je 17,60% plana, odnosno 21,85% iznosa u istom razdoblju 2018. godine.

1.3. RASHODI ZA NABAVU NEFINANCIJSKE IMOVINE

Ukupni rashodi za nabavu nefinancijske imovine u 2019. godini planirani su u iznosu od 2.198,60 milijuna kuna od čega je tijekom prvih šest mjeseci realizirano 851,76 milijuna kuna odnosno 38,74% plana. U strukturi rashoda za nabavu nefinancijske imovine najveći dio se odnosi na rashode za nabavu proizvedene dugotrajne imovine u iznosu od 810,48 milijuna kuna, od čega 806,84 milijuna kuna čine rashodi za građevinske objekte (izgradnja, investicijsko održavanje i rekonstrukcija državnih cesta). U odnosu na isto razdoblje prošle godine rashodi za građevinske objekte povećali su se za 85,87%, čemu najviše doprinose radovi na projektu Cestovne povezanosti s južnom Dalmacijom.

**2. RAČUN FINANCIRANJA**

U prvoj polovici 2019. godine Hrvatske ceste d.o.o. se nisu zaduživale, dok izdaci za otplatu glavnice primljenih kredita i zajmova iznose 61,39 milijuna kuna, odnosno 21,34% planiranog iznosa.

U 2018. godini provedena je druga faza financijskog restrukturiranja koja je za posljedicu imala istovremeno povećanje i primitaka i izdataka od financijske imovine u financijskom planu. Zbog toga su podaci iz 2018. godine teško usporedivi sa podacima iz 2019.

**3. STANJE NENAPLAĆENIH POTRAŽIVANJA**

Stanje nenaplaćenih kratkoročnih potraživanja iznosi 64,25 milijuna kuna.

**4. STANJE NEPODMIRENIH DOSPJELIH OBVEZA**

Stanje nepodmirenih dospjelih obveza iznosi 16,95 milijuna kuna i odnosi se na obveze prema dobavljačima.

**5. STANJE POTENCIJALNIH OBVEZA PO OSNOVI SUDSKIH POSTUPAKA**

Stanje potencijalnih obveza po osnovi sudskih postupaka iznosi 158,37 milijuna kuna što se odnosi na predmete za naknadu šteta nastale zbog propusta u održavanju državnih cesta te prometnih nezgoda uslijed gradnje cesta, zauzimanje zemljišta prilikom gradnje te na ostale sporove po pitanju vlasništva, radnih sporova i ostalo.